[pic] | KOMISIA EURÓPSKYCH SPOLOČENSTIEV | Brusel, 29.10.2009 KOM(2009)595 v konečnom znení OZNÁMENIE KOMISIE Finančný balík pre prístupové rokovania s Chorvátskom OZNÁMENIE KOMISIE Finančný balík pre prístupové rokovania s Chorvátskom I. Úvod Komisia vo svojom oznámení Rade a Európskemu parlamentu „Stratégia rozširovania a hlavné výzvy na roky 2008 – 2009“ (KOM(2008) 674 v konečnom znení) z 5. novembra 2008 uviedla, že ak si Chorvátsko udrží tempo príprav týkajúcich sa pristúpenia, Komisia predloží v priebehu roka 2009 oznámenie o finančnom balíku pre pristúpenie Chorvátska k EÚ. Vzhľadom na celkový pokrok, ktorý Chorvátsko doteraz dosiahlo v prístupových rokovaniach, sú v tomto oznámení uvedené hlavné prvky finančného balíka určeného pre Chorvátsko, aby ich Rada koncom roka 2009 mohla prerokovať. Na základe toho potom Komisia predloží Rade návrh spoločných stanovísk pre rokovania v oblasti poľnohospodárstva a rozvoja vidieka, regionálnej politiky a koordinácie štrukturálnych nástrojov a finančných a rozpočtových ustanovení. V tomto oznámení sa zároveň hodnotí finančný vplyv pristúpenia Chorvátska na tieto oblasti politiky. Na účely vypracovania tohto oznámenia sa vychádzalo z predpokladu, že Chorvátsko splní podmienky členstva a pristúpi k EÚ v januári 2012. Podmienky členstva zahŕňajú zabezpečenie požadovaných kapacít riadenia a kontroly finančných nástrojov Spoločenstva[1]. Keďže súčasný finančný rámec pokrýva obdobie rokov 2007 – 2013, finančný balík pre Chorvátsko sa vzťahuje na dvojročné obdobie 2012 – 2013. Návrhy Komisie týkajúce sa Chorvátska uvedené v oddiele II sa opierajú o súčasné acquis , ako aj o princípy a metódy, ktoré sa použili na vytvorenie finančných balíkov pre rokovania s dvanástimi novými členskými štátmi. Zahŕňajú desaťročný plán postupného zavádzania priamych platieb pre poľnohospodárstvo a dvojročné obdobie postupného zavádzania výdavkov v oblasti politiky súdržnosti, rozvoja vidieka a Európskeho fondu pre rybné hospodárstvo. Keďže v súčasnosti ešte nebol vypracovaný finančný rámec na rok 2014, ktorý bude podľa predpokladov tretím rokom členstva Chorvátska v EÚ, malo by mať Chorvátsko pri určovaní výdavkových položiek finančného rámca od roku 2014 rovnaké postavenie ako ostatné členské štáty. Údaje uvedené v tomto oznámení sú vyjadrené v bežných cenách. II. Návrh finančného balíka Tento návrh sa predkladá v súlade s výdavkovými kapitolami súčasného finančného rámca na obdobie rokov 2007 – 2013. Výdavková kapitola 1: Trvalo udržateľný rozvoj 1a Konkurencieschopnosť pre rast a zamestnanosť K hlavným výdavkovým položkám výdavkovej kapitoly 1a − Konkurencieschopnosť pre rast a zamestnanosť – patria: Siedmy rámcový program pre výskum (57 %), celoživotné vzdelávanie a Erasmus Mundus (9 %) a transeurópske siete pre energetiku a dopravu (8,2 %). Chorvátsko by sa od svojho pristúpenia malo plne zúčastňovať na činnostiach a programoch Spoločenstva. Keďže v rámci súčasných činností a programov patriacich do výdavkovej kapitoly 1a nie sú plánované žiadne osobitné finančné balíky pre jednotlivé krajiny[2], je potrebné zvýšiť rozpočtové prostriedky výdavkovej kapitoly 1a, aby sa predišlo negatívnemu vplyvu na súčasné financovanie plánované pre EÚ-27. Pri uplatnení rovnakej metódy[3], aká sa použila na určenie výšky navýšenia finančných prostriedkov pre vnútorné politiky s cieľom zohľadniť pristúpenie 12 krajín v rámci piateho rozšírenia, je potrebné počas prvých dvoch rokov po pristúpení Chorvátska zabezpečiť dodatočné finančné prostriedky vo výške 187,2 mil. EUR. (v mil. EUR, v bežných cenách) Výdavková kapitola 1a | 2012 | 2013 | EÚ-27 | 14 203 | 15 433 | Chorvátsko | 89,7 | 97,5 | v % v pomere k EÚ-27 | 0,63 % | 0,63 % | 1b Súdržnosť pre rast a zamestnanosť Do výdavkovej kapitoly 1b − Súdržnosť pre rast a zamestnanosť – patria: štrukturálne fondy (81 %) a Kohézny fond (19 %). Príspevky pridelené členským štátom na štrukturálne opatrenia sa určujú prevažne podľa metód a kritérií vyplývajúcich z právnych predpisov upravujúcich štrukturálne fondy a Kohézny fond, vrátane obmedzenia celkovej výšky finančných prostriedkov pre štrukturálne fondy a Kohézny fond na vopred stanovenú úroveň podľa celkovej výšky HDP krajiny v danom roku. Komisia sa domnieva, že v prípade Chorvátska by celková výška finančného balíka na prvé dva roky po pristúpení mala byť stanovená podobne ako v prípade dvanástich najnovších členských štátov a mala by zahŕňať najmä postupné zavádzanie výdavkov na štrukturálne činnosti s cieľom zohľadniť postupne narastajúcu absorpčnú kapacitu Chorvátska. Postupné zavádzanie výdavkov by preto malo trvať dva roky − 60 % v roku 2012, 80 % v roku 2013, pričom úplné zavedenie sa má dosiahnuť do roku 2014. Tretina celkových finančných prostriedkov balíka plánovaného na obdobie dvoch rokov by mala pripadať na Kohézny fond, aby sa zohľadnili výrazné potreby, pokiaľ ide o dopravnú a environmentálnu infraštruktúru. Ak by sa na Chorvátsko uplatnili súčasné kritériá prideľovania príspevkov, celkové finančné prostriedky v rámci štrukturálnych fondov a Kohézneho fondu by sa mali obmedziť na 3,524 % HDP. Ak by sa v prípade Chorvátska uplatňovalo rovnaké postupné zavádzanie výdavkov ako v rámci piateho rozšírenia, dosiahlo by obmedzenie v roku 2012 hranicu 2,1 % HDP a v roku 2013 hranicu 2,8 % HDP. S prihliadnutím na článok 8 prílohy II nariadenia (ES) č. 1083/2006 by tieto maximálne hranice mali zahŕňať príspevky z časti EPFRV, ktorá pochádza z usmerňovacej sekcie Európskeho poľnohospodárskeho usmerňovacieho a záručného fondu a z Európskeho fondu pre rybné hospodárstvo. Tento prístup by mal zabezpečiť plynulé zavádzanie, ktoré bude primerane zohľadňovať úroveň absorpčnej kapacity Chorvátska. S prihliadnutím na zaobchádzanie s členskými štátmi v rámci piateho rozšírenia, ako aj na krátke dvojročné programové obdobie, by sa mal v súvislosti s kapitolou 22 − Regionálna politika a koordinácia štrukturálnych nástrojov prediskutovať stupeň flexibility vykonávacích podmienok, najmä pokiaľ ide o veľké projekty. Na základe posledných dostupných údajov o HDP a prognóz rastu by celkové finančné prostriedky zo štrukturálnych fondov a Kohézneho fondu predstavovali v prvých dvoch rokov členstva 2 205,1 mil. EUR. (v mil. EUR, v bežných cenách) Výdavková kapitola 1b | 2012 | 2013 | EÚ-27 | 52 425 | 54 188 | Chorvátsko | 915,9 | 1 289,2 | v % v pomere k EÚ-27 | 1,75 % | 2,38 % | Ak by sa postupné zavádzanie príspevkov pre Chorvátsko na opatrenia v rámci štrukturálnych fondov a Kohézneho fondu ukončilo do roku 2013, príspevky by dosahovali sumu 1 612 mil. EUR, ktorá by v rámci výdavkovej kapitoly 1b predstavovala nárast celkových výdavkov Spoločenstva v tejto oblasti o 3 %. Výdavková kapitola 2: Ochrana a hospodárenie s prírodnými zdrojmi K hlavným výdavkovým položkám výdavkovej kapitoly 2 − Ochrana a hospodárenie s prírodnými zdrojmi – patria: výdavky spojené s trhom a priame platby (73 %), rozvoj vidieka (24 %), Európsky fond pre rybné hospodárstvo (1 %) a environmentálny program Life + (0,6 %). Výdavky spojené s trhom Pokiaľ ide o trhové opatrenia v rámci spoločnej poľnohospodárskej politiky, predpokladá sa, že po pristúpení k EÚ sa na Chorvátsko bude acquis uplatňovať v plnom rozsahu. Odhad výdavkov spojených s trhom sa podľa možnosti uskutočnil na základe súčasných výrobných postupov a dostupných štatistík v Chorvátsku, využívajúc súčasný právny rámec na podporu v jednotlivých trhových odvetviach. S prihliadnutím na aktuálne prognózy týkajúce sa poľnohospodárskeho trhu Komisia odhaduje, že výška finančného balíka potrebného na realizáciu opatrení týkajúcich sa poľnohospodárskeho trhu v Chorvátsku počas prvých dvoch rokov po pristúpení dosiahne 45 mil. EUR. Okrem toho sa finančné prostriedky potrebné na zohľadnenie uplatňovania opatrení týkajúcich sa trhu v oblasti rybného hospodárstva a opatrení zameraných na zdravie zvierat a rastlín v Chorvátsku v rámci výdavkovej kapitoly 2 odhadujú na 3 mil. EUR ročne. Celková výška dodatočných výdavkov na trhové opatrenia s cieľom zohľadniť pristúpenie Chorvátska k EÚ predstavuje 18 mil. EUR v roku 2012 a 33 mil. EUR v roku 2013. Priame platby Výška vnútroštátneho finančného balíka na priame platby, výrobné kvóty a iné nástroje na reguláciu ponuky bola vyčíslená na základe posledných referenčných období (2000 – 2007), pre ktoré sú k dispozícii spoľahlivé údaje. Keďže Chorvátsko zmenilo v roku 2005 svoje štatistické metódy a prispôsobilo ich metódam Eurostatu a v roku 2004 sa žiadne sčítanie neuskutočnilo, ako najspoľahlivejšie údaje sa použili prepracované štatistiky z obdobia rokov 2005 – 2007. Zamínované oblasti a poľnohospodárske oblasti, v súvislosti s ktorými existuje podozrenie, že sa v nich vyskytujú míny a o ktorých Chorvátsko doteraz neposkytlo dostatočné informácie, sa nezohľadnili. Výpočty boli vykonané v súlade s prístupom uplatneným v rámci piateho rozšírenia. Zohľadnili sa však aj nedávne reformy spoločnej poľnohospodárskej politiky (SPP). V súlade s prístupom Únie uplatňovaným na členské štáty piateho rozšírenia EÚ vo svojej pozícii CONF-HR 11/09 uviedla, že priame platby by mali byť v Chorvátsku zavádzané počas obdobia desiatich rokov a podľa ďalej uvedeného harmonogramu, v ktorom sú navýšenia vyjadrené v percentuálnom pomere k úrovni týchto platieb v EÚ-15: Prvý rok po pristúpení: 25 % Druhý rok po pristúpení: 30 % Tretí rok po pristúpení: 35 % Štvrtý rok po pristúpení: 40 % Potom sú plánované zvyšovania o 10 %, až kým sa nedosiahne úroveň pomoci uplatňovaná v EÚ-15. Zavedením priamych platieb na základe percentuálneho odstupňovania namiesto absolútnych súm sa Chorvátsku poskytuje jasná perspektíva pre úplné uplatňovanie acquis v tejto oblasti. Odhadované finančné náklady na zavedenie priamych platieb v Chorvátsku týmto spôsobom by počas prvých dvoch rokov po pristúpení dosahovali celkovú výšku 93,3 mil. EUR. V roku 2012 nevzniknú žiadne výdavky, pretože náhrada výdavkov členských štátov na priame platby v ktoromkoľvek danom roku z rozpočtu EÚ sa uskutočňuje z rozpočtu na nasledujúci rok. (v mil. EUR, v bežných cenách) Výdavková kapitola 2 Výdavky spojené s trhom a priame platby | 2012 | 2013 | EÚ-27 čiastkový strop výdavkovej kapitoly 2 pred prevodmi a úpravami | 48 093 | 48 574 | Chorvátsko | 18,0 | 126,3 | v % v pomere k EÚ-27 | 0,04 % | 0,26 % | Ak by bolo v roku 2013 dostupných 100 % priamych platieb, predstavovali by sumu 373 mil. EUR. Spolu s výdavkami spojenými s trhom by v tejto oblasti predstavovali nárast celkových výdavkov Spoločenstva v rámci čiastkového stropu výdavkovej kapitoly 2 o 0,83 %. Sumy určené pre Chorvátsko na výdavky spojené s trhom a priame platby by museli byť pridané do čiastkového stropu výdavkovej kapitoly 2 finančného rámca, ako aj do súčtu výdavkovej kapitoly 2. Politika rozvoja vidieka Pokiaľ ide o politiku rozvoja vidieka, príspevky sa vypočítavajú v súlade s metódou používanou v rámci piateho rozšírenia. Rovnako ako v prípade piateho rozšírenia, celková výška finančného balíka na rozvoj vidieka pozostáva z dvoch častí, prvú časť tvorí tzv. sekcia záruk , druhú tzv. usmerňovacia sekcia . Finančné prostriedky zo sekcie záruk sa vypočítajú na základe relatívneho podielu využívanej poľnohospodárskej plochy a zamestnanosti v poľnohospodárstve v Chorvátsku v porovnaní s krajinami EÚ-12. Rovnako ako v prípade piateho rozšírenia sa zohľadnila aj veľkosť budúceho členského štátu. Finančné prostriedky z usmerňovacej sekcie sú založené na vyčlenení rovnakého percentuálneho podielu (14,11 %) na oblasť rozvoja vidieka celkového maximálneho objemu finančných prostriedkov určených na oblasť súdržnosti, ako v prípade Bulharska a Rumunska (pozri výdavkovú kapitolu 1b). S cieľom zohľadniť obmedzenia týkajúce sa absorpčnej kapacity a zabezpečiť stabilné uplatňovanie politiky rozvoja vidieka v Chorvátsku sa stanovuje postupné zavádzanie príspevkov v období dvoch rokov − 60 % v roku 2012, 80 % v roku 2013, pričom úplné zavedenie sa má dosiahnuť do roku 2014. Celkový finančný balík na toto dvojročné obdobie by na základe uplatňovania tohto prístupu predstavoval sumu 483,1 mil. EUR. (v mil. EUR, v bežných cenách) Výdavková kapitola 2 Rozvoj vidieka | 2012 | 2013 | EÚ-27 pred prevodmi a úpravami | 12 717 | 12 715 | Chorvátsko | 201,6 | 281,5 | v % v pomere k EÚ-27 | 1,58 % | 2,2 % | Ak by sa postupné zavádzanie príspevkov pre Chorvátsko na opatrenia na rozvoj vidieka ukončilo do roku 2013, príspevky by dosahovali sumu 352 mil. EUR, ktorá by predstavovala nárast celkových výdavkov Spoločenstva v tejto oblasti o 2,8 %. Európsky fond pre rybné hospodárstvo Predpokladá sa, že Chorvátsko sa bude po svojom pristúpení plne zúčastňovať na Európskom fonde pre rybné hospodárstvo. Ďalej uvedené sumy boli vypočítané s súlade s odsekom 8 prílohy II nariadenia (ES) č. 1083/2006. Bol uplatnený rovnaký percentuálny podiel (1,64 %) celkového maximálneho objemu finančných prostriedkov určených na oblasť súdržnosti, ako v prípade Bulharska a Rumunska. S cieľom zohľadniť obmedzenia týkajúce sa absorpčnej kapacity sa stanovuje postupné zavádzanie príspevkov v období dvoch rokov − 60 % v roku 2012, 80 % v roku 2013, pričom úplné zavedenie sa má dosiahnuť do roku 2014. Celkový finančný balík na toto dvojročné obdobie by na základe uplatňovania tohto prístupu predstavoval sumu 42,9 mil. EUR. (v mil. EUR, v bežných cenách) Výdavková kapitola 2 Európsky fond pre rybné hospodárstvo | 2012 | 2013 | EÚ-27 | 672 | 688 | Chorvátsko | 17,8. | 25,1 | v % v pomere k EÚ-27 | 2,6 % | 3,6 % | Ak by sa postupné zavádzanie príspevkov v rámci Európskeho fondu pre rybné hospodárstvo ukončilo do roku 2013, príspevky by dosahovali sumu 31 mil. EUR a príspevky pre Chorvátsko by predstavovali nárast celkových výdavkov Spoločenstva v tejto oblasti o 4,5 %. Ďalšia podpora spoločnej rybárskej politiky Odhaduje sa, že okrem Európskeho fondu pre rybné hospodárstvo si pristúpenie Chorvátska vyžiada zvýšenie finančných prostriedkov o 3 mil. EUR ročne na kontrolu a presadzovanie spoločnej rybárskej politiky (SRP) a zber údajov v rámci tzv. druhého nástroja na podporu SRP [nariadenie (ES) č. 861/2006]. Life + Predpokladá sa, že Chorvátsko sa po svojom pristúpení naplno zapojí do programu Spoločenstva Life +. Keďže nie sú plánované žiadne osobitné finančné balíky pre jednotlivé krajiny, bude potrebné zvýšiť súčasné rozpočtové prostriedky, aby sa predišlo negatívnemu vplyvu na súčasné financovanie plánované pre EÚ-27. Pri uplatnení rovnakej metódy, aká sa použila na určenie výšky navýšenia finančných prostriedkov pre vnútorné politiky s cieľom zohľadniť pristúpenie 12 krajín v rámci piateho rozšírenia, je potrebné počas prvých dvoch rokov po pristúpení Chorvátska zabezpečiť dodatočné finančné prostriedky vo výške 5 mil. EUR. Výdavková kapitola 3: Občianstvo, sloboda, bezpečnosť a spravodlivosť K hlavným výdavkovým položkám výdavkovej kapitoly 3 − občianstvo, sloboda, bezpečnosť a spravodlivosť – patria: opatrenia týkajúce sa solidarity a riadenia migračných tokov (31 %), financovania decentralizovaných agentúr (17 %) a program Mládež v akcii (8 %). 3a Sloboda, bezpečnosť a spravodlivosť V prípade väčšiny činností a programov tejto výdavkovej kapitoly neexistujú žiadne osobitné finančné balíky pre jednotlivé krajiny. Bude však nevyhnutné zabezpečiť celkové navýšenie súčasného finančného balíka s cieľom predísť negatívnemu vplyvu na súčasný plán financovania EÚ-27. Pri uplatnení rovnakej metódy, aká sa použila na určenie výšky navýšenia finančných prostriedkov pre vnútorné politiky s cieľom zohľadniť pristúpenie 12 krajín v rámci piateho rozšírenia, bude potrebné počas prvých dvoch rokov po pristúpení Chorvátska zabezpečiť pre tie oblasti výdavkov v rámci výdavkovej kapitoly 3a, pre ktoré neboli vytvorené osobitné finančné balíky pre jednotlivé krajiny, dodatočné finančné prostriedky vo výške 8,4 mil. EUR (4 mil. EUR v roku 2012, 4,4 mil. EUR v roku 2013). Okrem toho je v rámci výdavkovej kapitoly 3a. Sloboda, bezpečnosť a spravodlivosť potrebné počítať s osobitnými príspevkami pre jednotlivé krajiny na tieto nástroje: - Európsky fond pre integráciu štátnych príslušníkov tretích krajín Na obdobie rokov 2007 – 2013 sa počíta s finančnými prostriedkami vo výške 825 mil. EUR, pričom 768 mil. EUR sa rozdelí medzi členské štáty na základe objektívnych kritérií odrážajúcich počet príslušníkov tretích krajín legálne sa zdržiavajúcich na ich území. Uplatňovanie týchto kritérií[4] v prípade Chorvátska by v roku 2013 predstavovalo finančný balík vo výške 1,3 mil. EUR. - Európsky fond pre utečencov Na obdobie rokov 2008 – 2013 sa počíta s finančnými prostriedkami vo výške 628 mil. EUR, pričom 566 mil. EUR sa rozdelí medzi členské štáty na základe objektívnych kritérií odrážajúcich počet žiadateľov o azyl a integrujúcich sa osôb využívajúcich medzinárodnú ochranu (utečenci, osoby využívajúce doplnkovú ochranu). Uplatňovanie týchto kritérií v prípade Chorvátska by v roku 2013 predstavovalo finančný balík vo výške 1 mil. EUR. - Európsky fond pre návrat Na obdobie rokov 2008 – 2013 sa počíta s finančnými prostriedkami vo výške 676 mil. EUR, pričom 629 mil. EUR sa rozdelí medzi členské štáty na základe objektívnych kritérií odrážajúcich počet príslušníkov tretích krajín, na ktorých sa vzťahujú alebo sa vzťahovali opatrenia týkajúce sa návratu. Uplatňovanie týchto kritérií v prípade Chorvátska by v roku 2013 predstavovalo finančný balík vo výške 1 mil. EUR. Schengenský fond Obdobne ako v prípade piateho rozšírenia by mal byť vytvorený Schengenský fond ako dočasné opatrenie, ktorého cieľom je riešiť osobitné potreby investovania týkajúce sa zachovania a posilnenia vonkajších hraníc Európskej únie, ktoré zahŕňajú Chorvátsko, ako aj riešiť vplyv možného vstupu Chorvátska do schengenského systému. Pri uplatnení rovnakej metódy ako pri určovaní finančných prostriedkov dostupných pre prijímajúce štáty v rámci piateho rozšírenia bude potrebné počas prvých dvoch rokov po pristúpení Chorvátska zabezpečiť finančné prostriedky vo výške 120 mil. EUR (60 mil. EUR v roku 2012, 60 mil. EUR v roku 2013). Spôsoby uplatňovania budú stanovené v kapitole „ostatné záležitosti“. Vzhľadom na navrhovanú možnosť využiť Schengenský fond sa v období rokov 2012 a 2013 nepočíta s finančnými prostriedkami pre Chorvátsko v rámci Fondu pre vonkajšie hranice. 3b Občianstvo Podobne ako v prípade výdavkovej kapitoly 3a bude potrebné celkovo navýšiť súčasné oblasti výdavkov bez toho, aby boli vytvorené finančné balíky pre jednotlivé krajiny, s cieľom predísť negatívnemu vplyvu na súčasné financovanie plánované pre EÚ-27 v rámci výdavkovej kapitoly 3b. Na tento účel bude počas prvých dvoch rokov od pristúpenia Chorvátska potrebné dodatočné financovanie v hodnote 8,9 mil. EUR (4,4 mil. EUR v roku 2012, 4,5 mil. EUR v roku 2013). - Prechodný fond na budovanie inštitúcií Počas prístupových rokovaní bolo v pravidelných správach a prístupových partnerstvách poukázané na to, že v rámci prístupového procesu zohráva veľmi dôležitú úlohu potreba vytvoriť primerané administratívne a súdne štruktúry a posilniť administratívnu a súdnu kapacitu na účely riadnej implementácie acquis . Chorvátsku by mali byť pridelené dodatočné finančné prostriedky na podporu opatrení zameraných na budovanie inštitúcií po pristúpení, podobne ako to bolo dohodnuté v rámci piateho rozšírenia, a to najmä prostredníctvom využitia „prechodného fondu“. Na tieto účely by mali byť vymedzené finančné prostriedky v celkovej výške 29 mil. EUR. Prechodným fondom na budovanie inštitúcií sa bude zaoberať kapitola „ostatné záležitosti“. V tejto súvislosti bude osobitná pozornosť venovaná zabezpečeniu vhodnej komplementarity s plánovanou podporou administratívnej reformy a rozvoja inštitucionálnej kapacity v rámci Európskeho sociálneho fondu. (v mil. EUR, v bežných cenách) Výdavková kapitola 3: Občianstvo, sloboda, bezpečnosť a spravodlivosť | 2012 | 2013 | EÚ-27 | 2 105 | 2 376 | Chorvátsko | 97,4 | 72,2 | v % v pomere k EÚ-27 | 4,6 % | 3 % | Výdavková kapitola 4: EÚ ako globálny partner V rámci tejto výdavkovej kapitoly sa neplánujú žiadne osobitné výdavky pre jednotlivé krajiny, pokiaľ ide o záväzky. Pre zohľadnenie pristúpenia Chorvátska nie je potrebné zvyšovať všeobecné výdavky EÚ v tejto oblasti. Chorvátsko nebude po pristúpení oprávnené na získanie finančných prostriedkov z nástroja predvstupovej pomoci v rámci tejto výdavkovej kapitoly. Výdavková kapitola 5: Správa Podobne ako v prípade nových členských štátov piateho rozšírenia je možné predpokladať, že ani pre Chorvátsko nebudú vyčlenené žiadne osobitné správne výdavky. Pristúpenie Chorvátska si však bude vyžadovať dodatočné správne výdavky predovšetkým z dôvodu zvýšenej potreby prekladateľských a tlmočníckych služieb. Predpokladá sa, že počas prvých dvoch rokov členstva Chorvátska v EÚ dosiahnu dodatočné správne náklady výšku 122 mil. EUR. (v mil. EUR, v bežných cenách) Výdavková kapitola 5 Správa | 2012 | 2013 | EÚ-27 | 8 670 | 9 095 | Chorvátsko | 45 | 77 | v % v pomere k EÚ-27 | 0,52 % | 0,85 % | Výdavková kapitola 6: Kompenzácie V rámci piateho rozšírenia boli pre nové členské štáty schválené dve mimoriadne položky patriace do všeobecnej výdavkovej kapitoly „kompenzácie“. Prvá bola nazvaná „dočasné rozpočtové kompenzácie“ a druhá „nástroj pre hotovostné toky“. Vzhľadom na všeobecnú úroveň hospodárskeho rozvoja vtedajších kandidátskych krajín bola v rámci piateho rozšírenia schválená zásada, že žiadna nová členská krajina by sa v prvých rokoch po pristúpení nemala ocitnúť v situácii, v ktorej bude jej čistá rozpočtová pozícia horšia než v roku pred pristúpením, keď bola príjemcom finančných prostriedkov z predvstupových fondov. Odhadovalo sa, že takáto rozpočtová situácia by nastala v štyroch prípadoch. Dotknuté štyri členské štáty mali preto k dispozícii dočasné rozpočtové kompenzácie. S cieľom zmierniť vplyv plného uplatňovania pravidiel vlastných zdrojov a časového oneskorenia medzi viazanými rozpočtovými prostriedkami a skutočnou realizáciou platieb na nové členské štáty najmä počas prvého roku po pristúpení bol všetkým novým členským štátom v rámci piateho rozšírenia sprístupnený osobitný dočasný nástroj pre peňažné toky na zlepšenie ich čistých rozpočtových pozícií. V súlade s postupmi schválenými pre krajiny v rámci piateho rozšírenia sa predpokladá, že v prípade Chorvátska by sa mali pravidlá vlastných zdrojov plne uplatňovať od prvého roku jeho pristúpenia. Na základe úrovne výdavkov v prospech Chorvátska, ktoré sa plánujú v tomto oznámení, sa odhaduje, že Chorvátsko sa neocitne počas prvých rokov po pristúpení v čistej rozpočtovej pozícii, ktorá bude horšia ako situácia v roku pred pristúpením, keď bolo Chorvátsko príjemcom finančných prostriedkov z predvstupových fondov. V prospech Chorvátska sa preto nenavrhujú žiadne dočasné rozpočtové kompenzácie. Pokiaľ ide o nástroj pre peňažné toky, Komisia na základe uplatnenia obdobnej metodiky ako v rámci piateho rozšírenia navrhuje nasledovné sumy: 170,4 mil. EUR v roku 2012, 32,4 mil. EUR v roku 2013. (v mil. EUR, v bežných cenách) Výdavková kapitola 6: Kompenzácie | 2012 | 2013 | EÚ-27 | neuvedené | neuvedené | Chorvátsko | 170,4 | 32,4 | ** Finančný vplyv uvedených návrhov v období dvoch rokov je načrtnutý v prílohe. V skratke, s prihliadnutím na pristúpenie Chorvátska sú viazané rozpočtové prostriedky na rok 2012 vyčíslené na 1 561 mil. EUR. Táto suma predstavuje 1,06 % celkových záväzkov EÚ-27 vo finančnom rámci pre daný rok. Predpokladané viazané rozpočtové prostriedky na rok 2013 predstavujú sumu 2 007 mil. EUR. To predstavuje 1,32 % celkových záväzkov EÚ-27 v roku 2013. Okrem toho existujú odhady týkajúce sa výšky platieb, ktoré vzniknú v súvislosti s týmto novým výdavkom. Tieto odhady boli vypočítané na základe rovnakej metódy ako v prípade piateho rozšírenia, prispôsobenej súčasným pravidlám. Finančný vplyv pristúpenia Chorvátska na EÚ-27 sa zmierni očakávaným príspevkom Chorvátska do rozpočtu EÚ prostredníctvom vlastných zdrojov. Suma týchto príspevkov sa odhaduje na 609 mil. EUR v roku 2012 a 647 mil. EUR v roku 2013. Na ilustráciu, ak by sa postupné zavádzanie všetkých výdavkov v prospech Chorvátska ukončilo do roku 2013, ročné náklady na rozpočet EÚ súvisiace s pristúpením Chorvátska k EÚ by predstavovali sumu 2 600 mil. EUR. Tento údaj predstavuje 1,7 % celkových predpokladaných výdavkov EÚ na rok 2013. III. Úprava finančného rámca na obdobie rokov 2007 – 2013 zohľadňujúca pristúpenie Chorvátska Súčasný finančný rámec na obdobie rokov 2007 – 2013 bude potrebné prispôsobiť tak, aby zohľadňoval výsledky prístupových rokovaní a pristúpenie Chorvátska. V článku 29 súčasnej Medziinštitucionálnej dohody[5] medzi Európskym parlamentom, Radou a Komisiou o rozpočtovej disciplíne a riadnom finančnom hospodárení sa ustanovuje, že v prípade pristúpenia nových členských štátov k Európskej únii v priebehu obdobia, ktoré pokrýva finančný rámec, Európsky parlament a Rada upravia spoločne, na návrh Komisie a v súlade s bodom 3[6], finančný rámec tak, aby zohľadňoval požiadavky na výdavky vyplývajúce z výsledkov prístupových rokovaní. V nasledujúcej tabuľke je uvedené potrebné navýšenie výdavkov podľa výdavkových kapitol, ktoré zohľadňuje pristúpenie Chorvátska v prvých dvoch rokov členstva: PRÍLOHA I Finančný balík pre Chorvátsko (v mil. EUR, v bežných cenách) 2012 | 2013 | Spolu | VIAZANÉ ROZPOčTOVÉ PROSTRIEDKY | 1. Trvalo udržateľný rozvoj | 1 005,6 | 1 386,7 | 2 392,3 | 1a Konkurencieschopnosť pre rast a zamestnanosť | 89,7 | 97,5 | 187,2 | 1b Súdržnosť pre rast a zamestnanosť | 915,9 | 1 289,2 | 2 205,1 | 2. Ochrana a hospodárenie s prírodnými zdrojmi | 242,8 | 438,5 | 681,3 | Z toho výdavky súvisiace s trhom a priame platby | 18,0 | 126,3 | 144,3 | 3. Občianstvo, sloboda, bezpečnosť a spravodlivosť | 97,4 | 72,2 | 169,6 | 3a Sloboda, bezpečnosť a spravodlivosť | 64,0 | 67,7 | 131,7 | 3b Občianstvo | 33,4 | 4,5 | 37,9 | 4. EÚ ako globálny partner | - | - | - | 5. Správa | 45,0 | 77,0 | 122,0 | 6. Kompenzácie | 170,4 | 32,4 | 202,8 | Viazané rozpočtové prostriedky spolu (Chorvátsko) | 1 561,2 | 2 006,8 | 3 568,0 | Viazané rozpočtové prostriedky spolu EÚ-27 | 147 210 | 151 976 | Dodatočné výdavky súvisiace s Chorvátskom ako podiel EÚ-27 | 1,06 % | 1,32 % | Platobné rozpočtové prostriedky * | 985,1 | 1 001,4 | 1 986,5 | * Založené na rovnakých kategóriách výdavkov a rovnakej metodike, aká bola uplatnená v rámci piateho rozšírenia, prispôsobené súčasným pravidlám. [1] Okrem toho má Komisia v úmysle navrhnúť, aby boli do Zmluvy o pristúpení zahrnuté ochranné ustanovenia s cieľom podniknúť všetky potrebné kroky na ochranu finančných záujmov Spoločenstva. [2] Okrem fondov na vyraďovanie jadrových zariadení z prevádzky pre Litvu, Slovensko a Bulharsko. [3] Uplatňuje sa postup založený na kombinácii 50 % obyvateľstva a 50 % HDP v pomere k EÚ-27. [4] Právny základ Európskeho fondu pre integráciu štátnych príslušníkov tretích krajín, Európskeho fondu pre utečencov a Európskeho fondu pre návrat nepočíta s výdavkami v prvom roku po pristúpení týchto krajín do EÚ v období rokov 2007 – 2013. [5] (2006/C 139/01) 14. jún 2006. [6] Bod 3 znie: „Táto dohoda nemení príslušné rozpočtové právomoci inštitúcií, ako ich ustanovujú zmluvy. Ak sa v tomto texte nachádza odkaz na tento bod, Rada sa bude uznášať kvalifikovanou väčšinou a Európsky parlament väčšinou svojich členov a troma pätinami odovzdaných hlasov v súlade s hlasovacími pravidlami stanovenými v piatom pododseku článku 272 ods. 9 Zmluvy o založení Európskeho spoločenstva.“